《题韩干画马图》
元代·宗衍

唐朝画马谁第一，韩干妙出曹将军。此图无乃干所作，世上有若真空群。

双瞳精荧两耳立，兰筋束骨皮肉急。何年霹雳起龙池，五花一团云气湿。

当年天子少马骑，远求乌孙诏写之。即今内厩多如此，纵有麒麟画者谁？

作者简介：（ 1309—1351）元僧。平江路人，字道原。工诗，善书法。顺帝至正初居石湖楞伽寺，一时名士多与游。后主嘉兴德藏寺。诗清丽幽茂。有《碧山堂集》。